Covid-19 'bedekte seën' vir Froome | Netwerk24
Chris Froome glimlag van oor tot oor by 2017 se Tour de France. Foto: Getty Images
Die Tour, wat Froome (Ineos) reeds vier keer gewen het, is die hoogtepunt op die jaarlikse fietsrykalender. Dit begin oor 'n rapsie minder as 'n maand, op 29 Augustus, nadat die eerste skof aanvanklik op 27 Junie moes plaasvind.
Nou glo Froome (35), wat in Junie 2019 veelvuldige beenbreuke in 'n ongeluk opgedoen het en 'n draai op die operasietafel moes maak, dat die Covid-19-onderbreking hom die kans gegee het om sy beste peil te herwin.
Hy het in Februarie teruggekeer tot wedrenne toe hy in die UAE-toer in aksie was. Maar Froome was duidelik verroes en het in dié skofwedren in die 71ste plek geëindig.
"Ek dink ek is op die regte plek wat die Tour de France betref. Daar is nog 'n bietjie werk wat voorlê, maar dit is alles deel daarvan om na die Tour op te bou," het hy aan cyclingnews.com gesê.
Froome neem tans aan die Route d'Occitanie in Frankryk deel, en was ná Sondag se tweede skof algeheel in die 85ste plek.
"Die uitstel van die groot wedrenne het my die kans gegee om weer my ou self te kan raak. Met omtrent 'n maand voor die Tour, dink ek dat ek op die regte trajek is."
Froome verlaat Ineos aan die einde van die jaar om hom by die Israel Start-Up Nation-span aan te sluit.
"Daar gaan baie veranderinge wees, maar dit is nog 'n paar maande die toekoms in, so ek dink nie regtig nou daaraan nie. Ek fokus net daarop om my beste hierdie seisoen te lewer." – Reuters, Sportredaksie